Santa Fe' Steak House รานสเต็กขบวนรถไฟขึ้นห้าง ร้านนี้มีสเต็กให้เลือกสั่งทานได้มากมายหลายอย่างครับไม่ว่าจะเป็นเนื้อวัว เนื้อหมู เนื้อไก่ หรือซีฟู้ดก็มา คุณภาพของเนื้อร้านนี้นั้นไว้ใจได้ครับ เพราะว่ามีการนำเข้าจากต่างประเทศสำหรับเนื้อพรีเมี่ยม ส่วนเนื้อหมูและไก่ต่างๆก็มาจาก CP โดยตรง 

สเต็กของทางร้านนั้นหมักด้วยสมุนไพรที่มีกลิ่นหอมเฉพาะตัวที่นิยมใช้กันในครัวตะวันตกถึงกว่า 10 ชนิดด้วยกัน รวมถึงการย่างของทางร้านที่ใช้ไฟแรงกำลังพอดีๆ ก็เป็นอีกส่วนนึงที่ทำให้เนื้อของทางร้านนั้นออกมานุ่ม หอม อร่อย แล้วก็มีรสชาติแตกต่างจากที่อื่นๆด้วยครับ รถไฟขบวนสเต็กขบวนนี้หาทานได้ไม่ยากตามห้างทั่วไป ถือว่าราคาไม่แพง อิ่ม อร่อยพอใช้ได้ และคุ้มค่าครับ

[วิธีการเดินทาง]
สาขานี้ตั้งอยู่ที่ชั้น 5 ของห้างเซ็นทรัลปิ่นเกล้าติดกับร้าน Gyu Grill ครับ ขึ้นบันไดเลื่อนฝั่งซ้ายมือมา เมื่อเจอ Fitness First แล้วให้เลี้ยววกซ้ายกลับมาก็จะเจอร้านเลยทันทีครับ สามารถขับรถมาจอดในห้างนี้ได้เลย ช่วงนี้ห้างนี้มีการปรับปรุงแต่ร้านนี้ยังคงเปิดอยู่จนถึงสิ้นเดือนมิถุนายน 2558 นี้นะครับ

[บรรยากาศ/การบริการ]
สาขานี้ตกแต่งร้านได้เหมือนสาขาอื่นๆครับ ตกแต่งได้สวยงามเหมือนร้านในต่างประเทศครับ หน้าร้านมีสัญลักษณ์ร้านเป็นขบวนรถไฟพร้อมกับป้ายเมนูใหญ่ๆดึงดูดลูกค้าให้เข้ามาทาน ด้านในร้านมีโต๊ะอยู่เยอะพอสมควร แต่ละโต๊ะนั้นกว้างขวาง มีซอสต่างๆให้เรียบร้อย ลูกค้าในร้านไม่เยอะเท่าไรครับ อาจจะมีช่วงวันหยุดที่อาจจะแน่นๆหน่อย แต่ก็ไม่ถึงขั้นต้องรอคิวครับ

การบริการของพนักงานสาขานี้ทำได้ดีเลยครับ รับออเดอร์รวดเร็ว มีการแนะนำถึงเมนูโปรโมชั่นให้ฟังด้วยว่าแบบไหนคุ้มกว่า สุภาพเรียบร้อย อาหารมาเสิร์ฟค่อนข้างเร็วจนผมเริ่มไม่แน่ใจว่าทางร้านทำใหม่หรือเปล่า ฮ่าๆ หลังเสิร์ฟพนักงานก็มีการมาเติมพริกไทยให้สเต็ก และยังมีการมาถามว่าต้องการอะไรเพิ่มอีกไหมด้วย ตรงนี้ถือว่าใส่ใจได้ดีครับ

[รสชาติอาหาร/ความคุ้มค่า]
ผมเองเคยทานร้านนี้มาก่อนเมื่อนานมากๆมาแล้ว วันนี้ได้มาทานอีกครั้งนึงรู้สึกว่าสเต็กของทางร้านนั้นอยู่ในเกณท์พอใช้ได้ครับ แอบผิดหวังนิดหน่อยเมื่อนำไปเทียบกับรูปในเมนู (แต่เห็นเขียนว่าภาพเพื่อการโฆษณาเท่านั้น อืม หมดสิทธิโวยวายสินะ!) เนื้อบางชนิดที่สั่งมาทานอาจจะออกเหนียวๆไปด้วยซ้ำ แต่สิ่งที่ทำให้ได้คะแนนมาเลยวันนี้ก็คงจะเป็นน้ำซอสของมันครับ ที่ทำให้รสชาติของเนื้อนั้นอร่อยขึ้นมาเลยทันที 

วันนี้พนักงานแนะนำเมนู Combo Steak ให้กับผม ซึ่งผมว่ามันคุ้มมากๆเลยครับ หนึ่งจานสามารถสั่งสเต็กได้ถึงสองชิ้นแถมยังได้ส่วนลดอีก 50 บาท ได้น้ำซอสสองชนิด เครื่องเคียงอีกหนึง พร้อมกับเครื่องดื่มฟรีด้วย

Combo Steak: Kurobuta Pork & Australian Beef (334 บาท)
- คอมโบนี้ของผมเองครับ เลือกเป็นสเต็หมูคุโรบุตะและเนื้อพรีเมี่ยมออสเตรเลีย ผมเลือกน้ำซอสพริกไทยดำและบราวน์ครีมซอส และเลือกเครื่องเคียงเป็นขนมปังกระเทียม สเต็กเสิร์ฟมาแบบไม่ร้อนซะแล้ว (ไม่น่าจะทำใหม่แน่ๆ) เนื้อหมูคุโรบุตะนิ่มและอร่อยครับ ใช้มีดหั่นนิดๆก็ขาดแล้ว แต่เนื้อวัวนั้นเหนียวไปหน่อยครับ กว่าจะตัดได้และเคี้ยวได้ช่างยากเย็นมาก ขนมปังกระเทียมก็ไม่ร้อน แต่ยังอร่อย ที่ผมชอบที่สุดก็คือบราวน์ครีมซอสของทางร้านครับที่มันอร่อยมาก เอาเนื้อไปจิ้มทานอร่อยมากจริงๆ (3/5)
 
Combo Steak: Pork Chop & Chicken Steak Bacon (234 บาท)
- คอมโบนี้เป็นสเต็กหมูคุโรบุตะพอร์คช็อปกับสเต็กไก่พันเบคอน ซอสบราวน์และพริกไทย ส่วนเครื่องเคียงเป็นเฟรนฟรายครับ สเต็กยังคงไม่ร้อนเหมือนเดิม แต่รสชาติของพอร์คช็อปกับสเต็กไก่นั้นอร่อยครับ โดยเฉพาะสเต็กไก่ที่เนื้อนุ่มมาก ติดหนัง หอมกลิ่นกริลล์มากๆ (3/5)
 
Combo Steak: Kurobuta Pork & Chicken (234 บาท)
- คอมโบนี้เป็นสเต็กหมูคุโรบุตะกับสเต็กไก่ ซอสบราวน์ครีมแล้วก็พริกไทยดำ พร้อมเครื่องเคียงเป็นแฮชบราวน์ครับ สเต็กไม่ร้อนอีกเช่นกัน ส่วนตัวสเต็กนั้นนุ่มอร่อย แฮชบราวน์เละไปหน่อยครับ ถ้าร้อนกว่านี้ได้หน่อยจะดีมากครับ (3/5)

Spaghetti Tuna Cream Sauce (82 บาท)
- สปาเก็ตตี้จานนี้รสชาติไม่ผ่านครับ เส้นสปาเก็ตตี้แข็ง ครีมซอสไม่เข้มข้น ทูน่าก็ให้มาเป็นเศษๆ แถมตอนเสิร์ฟมาก็ไม่ร้อนอีก ทานไม่หมดครับจานนี้ (1/5)

ทางร้านมีโปรโมชั่นด้วยการให้ซุปเห็ดฟรีด้วยครับ เพียงแค่นำใบเสร็จของทางร้านไปเขียนแสดงความเห็นในเวปของทางร้านภายในวันที่ไปทาน หลังจากนั้นทางร้านก็จะส่งคูปองซุปเห็ดมาให้ถึงที่บ้านเลยครับ สามารถนำไปใช้ทานได้ในครั้งถัดไปครับ

โดยรวมแล้ววันนี้ถือว่าความอร่อยนั้นอยู่ในเกณท์ดีครับ ติดอยู่ตรงที่สเต็กมันไม่ร้อนนี่แหละครับ ราคาสเต็กร้านนี้ไม่แพงเลยครับ หาทานได้ง่ายตามห้างต่างๆ คนชอบทานสเต็กแบบง่ายๆไม่คิดไรมาก ร้านนี้ช่วยได้ครับ